Novembru huwa x-xahar tat-tifkiriet. Hekk kif ikun qaleb it-temp u jispiċċaw l-affarjiet sajfin, u qabel tibda l-ferneżija tal-Milied, hemmhekk jinsab Novembru. Ix-xahar ta' ħsibijiet...ix-xahar tal-ħsad. Mhux ta' b'xejn li fil-Kristjaneżmu, dan huwa ż-żmien ta' tifkira tal-imgħoddi. L-ewwel jum tax-xahar huwa ddedikat lill-'Qaddisin Kollha'; jew aħjar dawk in-nies li qabel ħallew din id-dinja, ħallew frott għemilhom biex ingawduh aħna li għadna hawn. Minn dejjem kont affaxinat bil-Qaddisin. Illum l-għarfien tiegħi ta' 'qaddisin' huwa daqxejn iktar wiesgħa minn mara jew raġel bir-raġġiera, iżda meta kont iżgħar kelli kriteriji daqxejn iktar stretti ta' min u xiex huwa 'Qaddis/a'. Ma kontx tikkonvinċini faċilment min hu eliġibbli għax-Xirka tal-Qaddisin. Ir-raġġiera u l-approvazzjoni Pontifikali għalija ma kinux prova biżżejjed ta' min hu qaddis. U apparti minn hekk, il-Qaddisin dejjem jitpinġew fil-Ġenna f'ringieli differenti, u mhux kulħadd kien ikun imdawwar qaqoċċa madwar il-Missier Etern. Xi prova aktar ridt li anke fost il-Qaddisin hemm ġerarkija stretta. U fil-Ġenna tiegħi kienu jitpoġġew xi ħaġa hekk: L-Ewwel Ringiela: Qaddisin tal-Isem Dawn kienu l-qaddisin li qatt ma fhimt eżatt għalfejn saru qaddisin. Prim fosthom kien hemm . Ta' xejn kienu jippriedkawlna Miss Pisani u Miss Portelli tad-Duttrina, u ta' xejn l-Oratorju kien hemm statwa tiegħu li magħha kien obbligatorju ritratt tal-Preċett. Għalija kien dejjem dak it-tifel defsa li mar jindaħal bejn tnejn qed jiġġieldu bil-Kurċifiss f'idu. Għalija meta xi ħadd kien jipprova jidħol ġo nofs ġlieda waqt il- fl-iskola, kull ma kont tieħu daqqa ta' ponn ġo nofs wiċċek. Kont tara 'l Alla forsi, imma li ssir qaddis le! U għalhekk San Domenico Savio safa rrelegat. It-Tieni Ringiela: Qaddisin taż-Żejt u n-Nieqes Il-Mewt ta' San Ġużepp (Giuseppe Maria Crespi) Hawnhekk ta' min jgħid li wara dan kollu hemm ħafna xogħol evanġeliku minn nanna (il-Mulej jagħtiha l-mistrieħ ta' dejjem!). Din kienet kategorija favorita magħha: il-qaddisin li titlobhom meta ma jifdallekx wisq għażliet, fosthom San Ġuda Taddew (il-qaddisin tal-impossibli). Kienet tgħoxa tirrakonta kif Santa Rita kabbret il-ward fil-kunvent mingħajr mal-Madre ħallietha tuża ilma. Ġieli r-rakkont kien idur iktar fuq il-kwalitajiet mhux daqshekk sbieħ tal-Madre, u n-nanna kienet dlonk ttiha doni li ma jagħmlux wisq ġieħ lill-Madre. Iżda l-iprem fosthom kien San Ġużepp , Padrun tal-Agunizzanti. 'Meta tkun f'xifer il-mewt u trid issalva min-nirien tal-infern, itlob lill-San Ġużepp,' kienet tgħid nannti. U għalhekk San Ġużepp baqa' f'moħħi bħala l-qaddis tal-aħħar ċans, ir-regettier tal-grazzji li jekk ma jaqdikx hu mhu ser jaqdik ħadd. It-Tielet Ringiela: Qaddisin ta' Bilfors San Ġużepp ta' Kopertino Hemm qaddisin li huma obbligatorji. Santa Ċeċilja għall-mużiċisti, San Luqa għall-artisti, għall-iskrapan...presidenti assoluti ta' sagrosanti li ma jaqbillekx tiksirha minn magħhom jekk trid timxi sew f'xogħlok. U meta kont żgħir kienu daħħluhieli f'moħħi li għandi 'l San Ġużepp ta' Kopertino jgħinni fl-eżamijiet. U fuq hekk ma kontx inniżżlu. Miskin, mhux għax ma napprezzax l-għajnuna divina, imma nannti kienet tinsisti li qabel kull eżami żżerżaqli santa ta' San Ġużepp ta' Kopertino 'għax dak jgħaddini żgur'. Kont nitfantas bl-ikrah. Jekk ngħaddi, għax studjajt u jien bravu, mela għax iddeffess San Ġużepp u ħadimli l-karta! U meta qrajt l-istorja tiegħu (miskin, ma kienx bniedem ta' skola għalkemm twajjeb u umli), iktar u iktar ħadtha bi kbira! Ara dak kellu xorti jaf jikteb u jaqra kif seta' jkunli t'għajnuna fl-alġebra! Ir-Raba Ringiela: Qaddisin tal-Ikel 'Il-bniedem mhux bil-ħobż biss jgħix'. Fejn jidħlu qaddisin niżgurakom li ħadd ma jibqa' bil-ġuħ! Il-kalendarju tal-festi kien ukoll kalendarju gastronomiku. L-għadam tal-mejtin f'Novembru, il-borża ta' , il-qubbajt tal-festi, il-Kwareżimal tar-Randan (għax xejn ma jfakkrek fit-tbatija ta' Ġesu aqwa mill-għasel, lewż u kokkotina), etc etc etc...Tal-inqas fil-familja tiegħi, kull skuża hi tajba sabiex tiekol xi ħaġa tajba...ħlief... San Ġużepp ! Miskin hu jerġa jaqlagħha. Iz-Zeppoli ta' San Ġużepp kienu għalija misteru gastronomiku kbir. Ridt nikber sew biex niskoprihom. Ir-raġuni? San Ġużepp jiġi fir-Randan, fejn kien hemm regoli stretti kontra l-ħelu, u allura San Ġużepp kien jgħaddi mingħajr zeppoli. U fuq kollox, jekk vera trid xi ħaġa tajba...dejjem hemm il-kwareżimal! Il-Ħames Ringiela: Qaddisin Jiġu Minni Nammetti, din ir-ringiela daqxejn vojta, ħlief għaz-zija t'ommi , li setgħet anke m'eżistitx. Iżda n-nanna kienet tinsisti li kellha erba' aħwa li mietu żgħar (għalkemm s'issa ħadd għadu ma sab ħjiel ta' dan). Fosthom kien hemm din it-tifla qaddisa, li minkejja kull xorta t'għawġ u tentazzjoni mietet mewta qaddisa, u kien hemm drabi fejn saħansitra l-anġli nfushom niżlu jilqgħuha l-ġenna. Nisa qaddisa li possibilment jiġu minni (skond nannti) Oħroġ il-għaġeb, kull meta nannti tirrakonta din l-istorja, il-moral kien dejjem jinbidel skond il-ħtieġa. Eżempju, jekk kien hemm xamma li miniex nistudja (u miniex qed nitlob lil San Ġużepp ta' Kopertino), dlonk kont insir naf li din it-tifla qaddisa kienet baqgħet tmur l-iskola anke marida mejta, u kompliet tistudja anke f'qiegħ ta' sodda. Sal-lum għadni ma skoprejtx x'jisimha din it-tfajla eżemplari, u għalhekk ikolli biss niftakar fiha bħala Santa Varjata , padruna tal-eżiġenzi familjari! Is-Sitt Ringiela: Qaddisin Faqa San Vinċenz Ferrer Iktar ma nersaq lejn il-Missier Etern, iktar ħa niltaqa' ma qaddisin faqa. Hekk kont nemmen. San Franġisk kien fuq il-lista tal-favoriti. Bejn l-istigmati u bejn l-abbilta li jitkellem mal-annimali qisu xi verżjoni qaddisa ta' Dr Dolittle, kien qaddis impressjonanti għal tifel żgħir. Imbagħad xi ngħidu għar-ringiela qaddisin li jarmaw f'San Duminku fi Strada Merkanti l-Belt? Kif tista' ma tibqax impressjonat b' bix-ximitarra mwaħħla fil-qurriegħa tnixxi d-demm, u San Vinċenz Ferrer b'par ġwienaħ enormi qisu xi super eroj?? Kien ovvja li dawn kieku klassi għalihom. L-ekwivalenti Kristjana tal-Power Rangers (għal min jiftakarhom!). Dawn mhux ħa jidħlu f'nofs ġlieda bil-Kurċifiss biex jikkonvinċuk tirraġuna. Dawn huma qaddisin li b'ħarsa waħda jixħtuk minn tulek fl-art titlob maħfra. Is-Seba Ringiela: Qaddisin Titulari U fl-għola grad kien hemm il-Qaddisin Titulari. Jekk dawn il-qaddisin jiġbdu warajhom tant nies li jiddedikawlhom knisja, jagħmlulhom festa, jċapċpulhom u jkantawlhom, u jagħmlu kull xort'oħra ta' ċelebrazzjonijiet, sinjal li kienu speċjali. Dawn mhux talli kienu faqa, imma talli kienu TITULARI. , padrun tal-Beltin (dwar San Pawl ikklikja li sabet is-salib (u jista' jagħti l-każ li sabet parti minnu Birkirkara), u l-aqwa fuq kollox u kulħadd: Santa Marija . Titular ta' fest f'daqqa!! Biex ma nsemmux l-festi l-oħra f'isimha. Iżda fil-ġenna tiegħi, mdeffes x'imkien bejn it-Trinita u Santa Marija, kien hemm . Vera li għammduni il-Mosta taħt il-ħarsa ta' Santa Marija, iżda nannti kienet tinsisti li kull , btala, u ħin liberu, għandi nqattgħu l-Ħamrun taħt il-ħarsa ta' San Gejtanu. U meta fl-1968 il-Kurja ddeċidiet li parti mill-Ħamrun jaqa' taħt l-Immakulata Kunċizzjoni, nannti xorta baqgħet issostni li, 'l-Madonna ħelwa, u nħobbha, iżda l-padrun tal-Ħamrun kien u jibqa' San Gejtanu.'
F'Ġieħ il-Qaddisin Kollha (inklużi dawk li jiġu minni)